b'\n_START_ARTICLE_\nV\xc3\xa4rri\xc3\xb6n tutkimusasema\n_START_PARAGRAPH_\nV\xc3\xa4rri\xc3\xb6n tutkimusasema on pohjoisessa Sallassa, V\xc3\xa4rri\xc3\xb6tunturin pohjoispuolella, keskell\xc3\xa4 er\xc3\xa4maata oleva Helsingin yliopiston tutkimusasema. Sinne p\xc3\xa4\xc3\xa4st\xc3\xa4kseen on kuljettava Savukoskelta pohjoiseen Martin, Tulppion ja Ainij\xc3\xa4rven rajavartioston kautta. Autolla ei p\xc3\xa4\xc3\xa4se perille saakka. Aseman perusti professori Erkki Pulliainen vuonna 1967. Alueella on erinomaiset mahdollisuudet er\xc3\xa4maael\xc3\xa4imist\xc3\xb6n tutkimiseen, kun er\xc3\xa4maat ymp\xc3\xa4r\xc3\xb6iv\xc3\xa4t asemaa joka suunnasta. V\xc3\xa4rri\xc3\xb6tunturien noin kymmenen kilometri\xc3\xa4 pitk\xc3\xa4 tunturijakso on l\xc3\xa4hell\xc3\xa4 asemaa, samoin kuin V\xc3\xa4rri\xc3\xb6n luonnonpuisto. Laajat mets\xc3\xa4t levi\xc3\xa4v\xc3\xa4t tunturien juurella. Alkuun asema keskittyi suureksi osaksi suurpetotutkimukseen, mutta my\xc3\xb6hemmin on tutkittu Lapin luontoa monipuolisesti. T\xc3\xa4rke\xc3\xa4 osa tutkimusta on talvinen el\xc3\xa4inten j\xc3\xa4lkiseuranta, josta on kertynyt aineistoa koko tutkimusaseman toiminnan ajalta.'